Fairytale of New York

«Fairytale of New York» er en julesang av den britiske/irske folk/punk-gruppen The Pogues. Sangen er skrevet av Pogues-medlemmene Jem Finer og Shane MacGowan. Den ble først sluppet på singel i 1987 og var deretter med på albumet If I Should Fall from Grace with God fra 1988. Den britiske sangeren Kirsty MacColl medvirket på originalinnspillingen som er en duett mellom henne og Shane MacGowan.

Teksten er med sitt tema spesiell til å være en julesang og inneholder ord som noen finner upassende eller støtende. The Guardian karakteriserer den som en anti-julesang. Ved MacGowans begravelse i desember 2023 ble den fremført i kirken under ledelse av  Glen Hansard og kvinnestemmen ved Lisa O'Neill. The Pogues ga i desember 2023 ut låten på nytt på en 7-tommer singel der inntektene skulle gå til en stiftelse som hjelper bostedsløse. 

Sangen har blitt kåret til «tidenes beste julesang» av den britiske musikkanalen VH-1 og er en av de mest populære julesangene i Storbritannia. BBC kaller sangen et mesterverk ved at den formidler noe andre julesanger ignorerer. Den nådde 2. plass på britiske hitlister i 1987 bare forbigått av  Pet Shop Boys «Always on My Mind» og singelen nådde toppen av hitlistene i Irland. 

Sangen har kommet på VG-lista nesten hvert år siden 2006 da den nådde en 18. plass, 9 i 2007, 15 i 2008, 12 i 2009, 15 i 2010, 17 i 2011, 13 i 2012, 20 i 2014, 16 i 2015, 15 i 2016, 11 i 2017, 8 i 2018, 8 i 2019, 12 i 2020, 28 i 2021, 15 i 2022 og på plass 15 i 2023. De fleste årene har den ligget 4 uker på lista, rundt juletider. Nettavisen kåret den i 2022 til den beste julesangen.

 Produksjon 
Noen detaljer om låtens tilblivelse er uklare. Elvis Costello skal ha utfordret MacGowan til å skrive en sørgmodig julesang. MacGowan hevdet at Costello utfordret ham til å skrive en duett med Cait O’Riordan.

Det tok ifølge BBC to år å få låten ferdig. En tidlig versjon av teksten var lagt til County Clare vest i Irland. Den innledende melodien er inspiret av Ennio Morricones musikk til Once Upon a Time in America; Sergio Leone var bandets favorittregissør. Bassisten Cait O’Riordan var tiltenkt kvinnestemmen i duetten og Costello spilte inn en demo basert på en tidlig versjon av låten. Hun giftet seg med Elvis Costello og forlot bandet i oktober 1986. Chrissie Hynde (født 1951) ble vurdert før MacColl prøvespilte. 

Steve Lillywhite tok over etter Costello som produsent for bandet. Lillywhite gjorde en prøveinnspilling med sin kone Kirsty MacColl. Resultatet av prøveinnspillingen var så overbevisende at bandet valgte MacColl. MacGowan var så imponert over MacColls vokal at han tilpasset sin egen. Tittelen er lånt fra J.P. Donleavys roman A Fairy Tale of New York (1973) som Jem Finer leste på den tiden. Costello hadde opprinnelig foreslått Christmas in the Drunk Tank som tittel. Finer og MacGowan hadde skrevet hver sine deler og bandet strevde med å kombinere disse. Lillywhite foreslo ganske enkelt å spille inn delene hver for seg og redigere dem sammen etterpå. Pianospillet er inspirert av Tom Waits og Leonard Bernstein. The Pogues spilte inn låten i RAK studios i London sommeren 1987. MacColls lyse, melodiøse røst står i kontrast til MacGowans grove. Ella Finer, datter av Jem Finer i The Pogues, har ofte sunget kvinnestemmen under konserter. 
Bandets musikkvideo er i sort-hvitt og etterlignet nøye stilen i BBCs dokumentar om Billie Holiday. I videoen lener MacColl seg nonsjalant over pianoet der MacGowan sitter. Nærbildet viser James Fearnleys hender ved pianotangentene; MacGowan spilte ikke piano. Matt Dillon spilte politimannen som i videoen arresterte MacGowan. Dillon har flere år senere sagt at det var det beste øyeblikket i karrieren hans, da han er en stor Pogues-fan.

Teksten nevner at «The boys of the NYPD choir still singing ‘Galway Bay’». NYPD, politiet i New York, har ikke noe kor, men politiet har et orkester med irske sekkepiper (Emerald Society of Pipes and Drums). Sekkepipeorkesteret kunne ikke «Galway Bay» og spilte istedet «Mickey Mouse Club March»; opptaket ble spilt av i lavere fart for å passe til tempoet i Fairytale of New York. Bing Crosby hadde en stor hit med «Galway Bay», særlig blant irskættede i USA.

 Tema 
Sangen handler om to irske immigranter, som treffes i New York og blir forelsket. Mannen sitter i fyllearresten på julaften og minnes det turbulente forholdet, der forhåpningene om en lys fremtid ble ødelagt av alkohol- og narkotikamisbruk. Teksten er tildels bitter om tapte drømmer: «You scumbag, you maggot, you cheap lousy faggot, happy Christmas your arse I pray God it's our last». Tekststykket «Sinatra was swinging» antyder at historien utspiller seg en eller annen gang etter andre verdenskrig. Tittelen, tatt fra J. P. Donleavys roman A Fairy Tale of New York, ble valgt etter at sangen ble ferdigskrevet og innspilt.

 Sensur 
Sangen er ved enkelte anledninger blitt sensuert på grunn av enkelte ord i teksten. Blant annet bestemte BBC Radio 1 seg for å sende en sensurtert versjon av sangen i desember 2007 hvor ordene slut (slang for tøs) og faggot (slang for homse) var utelatt. Etter mange protester fra lytterne gikk kanalen tilbake til den originale versjonen etter et par dager. Radio 2 sensurerte ikke sangen. På BBCs Top of the Pops i 1992 erstattet MacColl det homofobiske uttrykk "faggot" slik at det ble "You're cheap and you're haggard." Ed Sheeran brukte i 2017 ordene "cheap lousy blagger". T

 Coverversjoner 
I 1991 spilte Christy Moore låten inn som solo istedet for duett.

Ronan Keating ga ut en coverversjon i 1993 sammen med Moya Brennan. Keating byttet ut de antatt groveste uttrykkene i teksten.

I 2001 fremførte den norske revygruppen Adamseplene en norsk versjon av sangen. Halvdan Sivertsen skrev norsk tekst til sangen med tittelen «Storbyjul» som han sang på Frelsesarmeens Juleplate i 2003. Helene Bøksle gav ut en norsk versjon med tittelen «Et juleventyr» som hun gav på albumet Det hev ei rose sprunge i 2010 med tekst av Cecilie Larsen.Ifølge informasjon om sangen på Spotify

Amy Macdonald ga i 2007 ut en cover.

I 2012 ga Katzenjammer og Ben Caplan, sammen med Trondheimsolistene, ut en cover av låten, som ble møtt med blandet kritikk fra publikum.

I et konsertprogrammet på TV2, «Desembertoner», fra Oslo Domkirke i 2014 fremførte OnklP og Inger Lise Rypdal «Fairytale of New York».

Referanser

 Eksterne lenker 
 ThePogues.com – Fairytale of New York, tekst og nedlastbar musikksnutt
 The Pogues - Fairytale Of New York (Official Video) original video via YouTube
 'Fairytale of New York' played at Shane MacGowan's funeral fra RTE News via YouTube

Kategori:Sanger fra 1987
Kategori:Sanger om New York